**PASKAIDROJUMA RAKSTS**

**Madonas novada pašvaldības 2025. gada \_\_\_. \_\_\_\_ saistošajiem noteikumiem Nr. \_\_\_**

**“Par decentralizēto kanalizācijas pakalpojumu sniegšanas un uzskaites kārtību Madonas novada pašvaldībā”**

|  |  |
| --- | --- |
| Paskaidrojuma raksta sadaļas | Norādāmā informācija |
| Saistošo noteikumu mērķis un izdošanas nepieciešamības pamatojums | Administratīvo teritoriju un apdzīvoto vietu likuma Pārejas noteikumu 33.8 punkts nosaka, ka 2025. gada pašvaldību vēlēšanās ievēlētā Madonas novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2025. gada 31. decembrim ir spēkā novadu veidojošo bijušo pašvaldību saistošie noteikumi. Ņemot vērā minēto normu, ir nepieciešams līdz 2025. gada 31. decembrim pieņemt jaunus Pašvaldības saistošos noteikumus “Par decentralizēto kanalizācijas pakalpojumu sniegšanas un uzskaites kārtību Madonas novada pašvaldībā” (turpmāk – Noteikumi).  Saskaņā ar Ministru kabineta 2017. gada 27. jūnija noteikumu Nr. 384 “Noteikumi par decentralizēto kanalizācijas sistēmu apsaimniekošanu un reģistrēšanu” 6. punktu pašvaldība saistošajos noteikumos nosaka: 6.1. ciemus, uz kuru teritorijās esošām decentralizētajām kanalizācijas sistēmām neattiecas šajos noteikumos noteiktās prasības; 6.2. minimālo biežumu notekūdeņu un nosēdumu izvešanai no šo noteikumu 3.2. un 3.3. apakšpunktā minētajām decentralizētajām kanalizācijas sistēmām, ņemot vērā būvju veidu, ūdens patēriņu konkrētajā īpašumā un decentralizētās kanalizācijas sistēmas iekārtu tilpumu; 6.3. šo noteikumu 3.1., 3.2. un 3.3. apakšpunktā minēto decentralizēto kanalizācijas sistēmu kontroles un uzraudzības kārtību; 6.4. prasību minimumu asenizatoram.  Noteikumu mērķis ir organizēt decentralizēto kanalizācijas pakalpojumu sniegšanu iedzīvotājiem Madonas novada pašvaldības (turpmāk – pašvaldība) administratīvajā teritorijā, noteikt decentralizētajās kanalizācijas sistēmās uzkrāto notekūdeņu un nosēdumu apsaimniekošanas, uzraudzības un kontroles prasības, lai aizsargātu cilvēku dzīvību un veselību, nodrošinātu vides aizsardzību un dabas resursu ilgtspējīgu izmantošanu, kā arī nodrošināt normatīvajos aktos noteikto notekūdeņu attīrīšanas un savākšanas prasību ievērošanu. |
| Saistošo noteikumu fiskālā ietekme uz pašvaldības budžetu | Noteikumu īstenošanas fiskālās ietekmes prognoze uz pašvaldības budžetu – Noteikumu izpilde notiks pašvaldības kārtējā gada budžeta ietvaros: ieņēmumu daļa nav precīzi aprēķināma, jo atkarīga no iekasētajiem naudas sodiem; nav attiecināms uz izdevumu daļu; nav paredzēta ietekme uz citām pozīcijām budžeta ieņēmumu vai izdevumu daļā; nav nepieciešami papildu resursi sakarā ar jaunu institūciju vai darba vietu veidošanu, lai nodrošinātu Noteikumu izpildi. |
| Saistošo noteikumu sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – sociālā ietekme ir ilgtermiņa sociālas pārmaiņas. Labvēlīga ietekme būs tiem decentralizēto kanalizācijas sistēmu īpašniekiem vai valdītājiem, kuri noslēgs līgumus ar pieslēgšanos centralizētajai kanalizācijas sistēmai, jo nebūs nepieciešami asenizatora pakalpojumi, lai savāktu notekūdeņus un nosēdumus.  Ietekme uz vidi – noteiktas decentralizētajās kanalizācijas sistēmās uzkrāto notekūdeņu un nosēdumu apsaimniekošanas, uzraudzības un kontroles prasības, lai nodrošinātu vides aizsardzību dabas resursu ilgtspējīga izmantošana.  Ietekme uz iedzīvotāju veselību – noteiktas decentralizētajās kanalizācijas sistēmās uzkrāto notekūdeņu un nosēdumu apsaimniekošanas, uzraudzības un kontroles prasības, lai aizsargātu cilvēku dzīvību un veselību.  Ietekme uz uzņēmējdarbības vidi pašvaldības teritorijā –  asenizatora pakalpojuma veikšanai ir jāizpilda Noteikumu prasības, asenizatora pakalpojumu sniedzēju skaits nav ierobežots un visiem asenizatoru uzņēmējdarbības veicējiem tiek nodrošinātas vienādas iespējas un vienādi noteikumi, kad tie tiek reģistrēti pašvaldības asenizatoru reģistrā, citās jomās uzņēmējdarbības vide netiek ierobežota.  Ietekme uz konkurenci – Noteikumos minētajām kapitālsabiedrībām ir deleģēti uzdevumi pašvaldības autonomās funkcijas īstenošanai, to izpilde neierobežo konkurenci, arī citādi ar Noteikumiem konkurence netiek kavēta, ierobežota un deformēt. |
| Saistošo noteikumu ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | Administratīvā pārkāpuma procesu par Noteikumu prasību pārkāpumiem veic pašvaldības policija.  Papildu administratīvo procedūru izmaksas nav paredzētas.  Papildu izmaksas attieksies tikai uz tām fiziskām un juridiskām personām, kuras būs pārkāpušas noteikumu prasības un kurām būs piemērots administratīvais sods – naudas sods. |
| Saistošo noteikumu ietekme uz pašvaldības funkcijām un cilvēkresursiem | Nav nepieciešams veidot jaunas institūcijas, darba vietas, paplašinot esošo institūciju kompetenci, lai nodrošinātu saistošo noteikumu izpildi. |
| Saistošo noteikumu izpildes nodrošināšana | Noteikumu izpildi nodrošinās Madonas novada pašvaldības Centrālā administrācija, SIA “Madonas ūdens”, SIA “Bērzaunes komunālais uzņēmums”, Varakļānu “Dzīvokļu komunālais uzņēmums” SIA un Madonas novada pašvaldības policija.  Noteikumu izpildē nav paredzēts izveidot jaunas institūcijas, esošo likvidācija vai reorganizācija. |
| Saistošo noteikumu prasību un izmaksu samērīgumu pret ieguvumiem, ko sniedz mērķa sasniegšana | Noteikumu prasības ir samērīgas pret ieguvumiem, ko sniedz mērķa sasniegšana, jo noteikumi nosaka decentralizēto kanalizācijas pakalpojumu sniegšanas un uzskaites kārtību iedzīvotājiem pašvaldības administratīvajā teritorijā, tāpat arī Noteikumi nosaka decentralizētās kanalizācijas sistēmas uzkrāto notekūdeņu un nosēdumu apsaimniekošanu, uzraudzības un kontroles prasības, lai pasargātu iedzīvotāju veselību un dzīvību un nodrošinātu vides aizsardzību un resursu ilgtspējīgu izmantošanu. Noteikumi ir piemēroti iecerētā mērķa sasniegšanai un paredz tikai to, kas ir vajadzīgs minētā mērķa nodrošināšanai. |
| Saistošo noteikumu izstrādes gaitā veiktās konsultācijas ar privātpersonām, saņemtais sabiedrības viedoklis | Atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešajai daļai, lai informētu sabiedrību par Noteikumu projektu un dotu iespēju pašvaldības iedzīvotājiem izteikt viedokli, Noteikumu projekts no 2025. gada 29. augusta līdz 2025. gada 12. septembrim tika publicēts pašvaldības oficiālajā tīmekļvietnē www.madona.lv sadaļas “Dokumenti” apakšsadaļā “Saistošo noteikumu projekti”. Iedzīvotāju priekšlikumi un pretenzijas netika saņemtas. |

Madonas novada pašvaldības domes priekšsēdētājs A. Lungevičs